AaB bliver ikke en del af fodboldens fineste selskab i denne omgang. De danske mestre blev i aften ydmyget i returopgøret mod Apoel Nicosia, som de cypriotiske værter vandt med hele 4-0. Det var et forvandlet cypriotisk hold, der gik på banen til aftenens kamp. I det første opgør var AaB uheldige med at nøjes med uafgjort, men i aften var nordjyderne aldrig tæt på kvalifikationen. Apoel kom foran med 1-0 efter en halv time, og kort før pausen blev det også 2-0 til hjemmeholdet. I pausen valgte Kent Nielsen at sætte Nicklas Helenius og Henrik Dalsgaard på banen, men det hjalp ikke. Cyprioterne fortsatte den sikre kurs mod millioner, storhold og prestige. To mål yderligere blev det til, og så var alt håb slukket for AaB. AaB må i stedet trøste sig med, at holdet i stedet kommer med i Europa League.

Opsummering:
AaB tabte 4-0 i returopgøret i Champions League kvalifikationen og må nøjes med at spille Europa League.